《台城路·登雷峰望宋胜景园故址》
清代·过春山

东风又入荒园畔，繁华已成尘土。太液芙蓉，未央杨柳，曾见当年歌舞。

危栏谩抚。叹事逐飞云，梦随香雾。指点江山，斜阳一片下平楚。

悠悠此恨谁诉。想青燐断续，还过南浦。铁马凭江，香车碾月，忍读昭仪词句。

凄凉几许。但山鬼吟秋，杜鹃啼雨。回首宫斜，白杨深夜语。

作者简介：清江苏吴县人，字葆中，号湘云。诸生。曾为新、旧《唐书》补遗纠误，未成而卒。惠栋极称之。又工诗。享年仅二十九岁。